Document ID: 32014D0099

KOMISIJAS ĪSTENOŠANAS LĒMUMS
(2014. gada 18. februāris),
kurā 2014. līdz 2020. gadam noteikts to reģionu saraksts, kuri ir tiesīgi saņemt finansējumu no Eiropas Reģionālās attīstības fonda un Eiropas Sociālā fonda, un to dalībvalstu saraksts, kuras ir tiesīgas saņemt finansējumu no Kohēzijas fonda
(izziņots ar dokumenta numuru C(2014) 974)
(2014/99/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2013. gada 17. decembra Regulu (ES) Nr. 1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. 1083/2006 (1), un jo īpaši tās 90. panta 4. punktu,
tā kā:
(1)
Eiropas Reģionālās attīstības fonds un Eiropas Sociālais fonds atbalsta mērķi “Investīcijas izaugsmei un nodarbinātībai” visos reģionos, kas atbilst 2. līmenim kopējā statistiski teritoriālo vienību klasifikācijā (turpmāk “NUTS 2. līmenis”), ko izveidoja ar Eiropas Parlamenta un Padomes Regulu (EK) Nr. 1059/2003 (2), kurā grozījumi izdarīti ar Komisijas Regulu (EK) Nr. 105/2007 (3).
(2)
Saskaņā ar Regulas (ES) Nr. 1303/2013 90. panta 4. punktu Komisijai ir jāizveido to reģionu saraksts, kuri atbilst attiecīgajiem kritērijiem katrā no trīs reģionu kategorijām (mazāk attīstīti reģioni, pārejas reģioni un vairāk attīstīti reģioni) NUTS 2. līmenī.
(3)
Saskaņā ar Regulas (ES) Nr. 1303/2013 90. panta 4. punktu Komisijai ir arī jāizveido to dalībvalstu saraksts, kuras ir tiesīgas saņemt Kohēzijas fonda finansējumu, un to dalībvalstu saraksts, kuras ir tiesīgas saņemt atbalstu no Kohēzijas fonda, ievērojot pārejas un īpašus noteikumus.
(4)
Saskaņā ar 32. punktu Eiropadomes 2013. gada 7. un 8. februāra secinājumos par daudzgadu finanšu shēmu 2014.-2020. gadam, ja, piemērojot grozīto NUTS klasifikāciju, tiek mainīts viena vai vairāku attiecīgo reģionu atbilstības kategorijas statuss, pēc dalībvalsts lūguma NUTS 2. līmeņa reģioni, kuri ir apvienoti ar Komisijas Regulu (ES) Nr. 31/2011 (4), pieder pie kategorijas, kuru nosaka grozītā NUTS reģiona līmenī. Attiecīgi, šim lēmumam vajadzētu būt saskaņā ar šiem secinājumiem.
(5)
Pārredzamības labad šā lēmuma pielikumos būtu jāiekļauj arī NUTS 2. līmeņa reģionu kodi un nosaukumi, kas piemērojami no 2012. gada 1. janvāra saskaņā ar Regulu (ES) Nr. 31/2011.
(6)
Attiecīgi būtu jāizveido atbilstīgo apgabalu un dalībvalstu saraksts,
IR PIEŅĒMUSI ŠO LĒMUMU.
1. pants
Mazāk attīstīto reģionu kategorijas reģioni, kuri ir tiesīgi saņemt finansējumu no Eiropas Reģionālās attīstības fonda (ERAF) un Eiropas Sociālā fonda (ESF), ir uzskaitīti I pielikumā.
2. pants
Pārejas kategorijas reģioni, kuri ir tiesīgi saņemt finansējumu no ERAF un ESF, ir uzskaitīti II pielikumā.
3. pants
Vairāk attīstīto reģionu kategorijas reģioni, kuri ir tiesīgi saņemt finansējumu no ERAF un ESF, ir uzskaitīti III pielikumā.
4. pants
Dalībvalstis, kuras ir tiesīgas saņemt Kohēzijas fonda finansējumu, ir uzskaitītas IV pielikumā.
5. pants
Dalībvalstis, kuras ir tiesīgas saņemt finansējumu no Kohēzijas fonda, ievērojot pārejas un īpašus noteikumus, ir uzskaitītas V pielikumā.
6. pants
Šis lēmums ir adresēts dalībvalstīm.
Briselē, 2014. gada 18. februārī

Labels: 18
15
19